CELEX: 62022TN0048
Language: el
Date: 2022-01-27 00:00:00
Title: Υπόθεση T-48/22: Προσφυγή της 27ης Ιανουαρίου 2022 — Τσεχική Δημοκρατία κατά Επιτροπής

21.3.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 128/27
            
         
      Προσφυγή της 27ης Ιανουαρίου 2022 — Τσεχική Δημοκρατία κατά Επιτροπής
      (Υπόθεση T-48/22)
      (2022/C 128/40)
      Γλώσσα διαδικασίας: η τσεχική
      
         Διάδικοι
      
      
         Προσφεύγουσα: Τσεχική Δημοκρατία (εκπρόσωποι: M. Smolek, J. Vláčil, J. Očková και O. Serdula)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την προσβαλλόμενη απόφαση στο μέτρο κατά το οποίο με αυτήν αποκλείονται δαπάνες συνολικού ύψους 43 470 836,30 ευρώ πραγματοποιηθείσες από την Τσεχική Δημοκρατία, και
               
            
                  —
               
               
                  να καταδικάσει την Ευρωπαϊκή Επιτροπή στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Με την προσφυγή της η προσφεύγουσα ζητεί να διαπιστωθεί η παράβαση της εκτελεστικής απόφασης (ΕΕ) 2021/2020 της Επιτροπής, της 17ης Νοεμβρίου 2021, για τον αποκλεισμό από τη χρηματοδότηση της Ευρωπαϊκής Ένωσης ορισμένων δαπανών που πραγματοποιήθηκαν από τα κράτη μέλη στο πλαίσιο του Ευρωπαϊκού Γεωργικού Ταμείου Εγγυήσεων (ΕΓΤΕ) και του Ευρωπαϊκού Γεωργικού Ταμείου Αγροτικής Ανάπτυξης (ΕΓΤΑΑ) [κοινοποιηθείσα υπό τον αριθμό C(2021) 8168 τελικό] κατά το μέρος που με αυτήν αποκλείονται δαπάνες συνολικού ύψους 43 470 836,30 ευρώ πραγματοποιηθείσες από την Τσεχική Δημοκρατία.
      Προς στήριξη της προσφυγής η προσφεύγουσα προβάλλει έξι λόγους.
      
         Με τον πρώτο λόγο υποστηρίζεται ότι πρέπει να ακυρωθεί η δημοσιονομική διόρθωση που επιβλήθηκε σε σχέση με τη διαπίστωση περί εφαρμογής του καθεστώτος του αποκαλούμενου «ενεργού γεωργού». Η Επιτροπή παρέβη το άρθρο 52, παράγραφος 1, του κανονισμού 1306/2013 (1), διότι επέβαλε διόρθωση παρά το γεγονός ότι η Τσεχική Δημοκρατία δεν παραβίασε το δίκαιο της Ένωσης κατά τη διενέργεια του ελέγχου του καθεστώτος του ενεργού γεωργού. Το δίκαιο της Ένωσης δεν απαγορεύει, στην περίπτωση των δύο προϋποθέσεων που προβλέπει το άρθρο 9, παράγραφος 2, τρίτο εδάφιο, του κανονισμού 1307/2013, να εφαρμόζεται το κριτήριο του μεριδίου επί των εσόδων από τη γεωργική δραστηριότητα. Το δίκαιο της Ένωσης δεν απαιτεί επίσης να λαμβάνονται υπόψη κατά τη διενέργεια του ελέγχου του καθεστώτος του ενεργού γεωργού οι αποκαλούμενες συνδεόμενες επιχειρήσεις. Εν πάση περιπτώσει, η Επιτροπή παρέβη το άρθρο 52, παράγραφος 2, του κανονισμού 1306/2013 και παραβίασε την αρχή της αναλογικότητας, διότι το ύψος της δημοσιονομικής διόρθωσης που επέβαλε δεν λαμβάνει υπόψη τη βαρύτητα της προσαπτόμενης μη συμμόρφωσης.
      
         Με τον δεύτερο λόγο υποστηρίζεται ότι πρέπει να ακυρωθεί η δημοσιονομική διόρθωση που επιβλήθηκε σε σχέση με τη διαπίστωση περί των αποκαλούμενων μόνιμων βοσκοτόπων. Η Επιτροπή παρέβη το άρθρο 52, παράγραφος 1, του κανονισμού 1306/2013, παραβίασε τις αρχές της χρηστής διοίκησης και της δικαιολογημένης εμπιστοσύνης και παρέβη την υποχρέωση αιτιολόγησης κατά την έννοια του άρθρου 296 ΣΛΕΕ, καθόσον επέβαλε διόρθωση παρά το γεγονός ότι προγενέστερα είχε η ίδια αναγνωρίσει ότι το σύστημα καταγραφής των μόνιμων βοσκοτόπων στην Τσεχική Δημοκρατία είναι σύμφωνο με το δίκαιο της Ένωσης. Άλλωστε, η Επιτροπή δεν αιτιολόγησε την ενέργεια αυτή.
      
         Με τον τρίτο λόγο υποστηρίζεται ότι πρέπει να ακυρωθεί η δημοσιονομική διόρθωση που επιβλήθηκε σε σχέση με τη διαπίστωση περί ελάχιστου ποσοστού ελέγχων. Η Επιτροπή παρέβη το άρθρο 52, παράγραφος 1, του κανονισμού 1306/2013, καθόσον επέβαλε διόρθωση παρά το γεγονός ότι η Τσεχική Δημοκρατία τήρησε το απαιτούμενο από το δίκαιο της Ένωσης ελάχιστο ποσοστό ελέγχων. Η Επιτροπή δεν προσδιόρισε μια από τις προσαπτόμενες παρατυπίες με την αρχική ανακοίνωση στο πλαίσιο του ελέγχου και, ως εκ τούτου, παρέβη το άρθρο 34, παράγραφος 2, του κανονισμού 908/2014 (2). Εν πάση περιπτώσει, η Επιτροπή παρέβη το άρθρο 52, παράγραφος 2, του κανονισμού 1306/2013 και παραβίασε την αρχή της αναλογικότητας, διότι το ύψος της δημοσιονομικής διόρθωσης που επέβαλε δεν λαμβάνει υπόψη τη βαρύτητα της προσαπτόμενης μη συμμόρφωσης.
      
         Με τον τέταρτο λόγο υποστηρίζεται ότι πρέπει να ακυρωθεί η δημοσιονομική διόρθωση που επιβλήθηκε σε σχέση με τη διαπίστωση περί ανάκτησης αχρεωστήτως καταβληθέντων πόρων. Η Επιτροπή παρέβη το άρθρο 52, παράγραφος 1, του κανονισμού 1306/2013, καθόσον επέβαλε διόρθωση παρά το γεγονός ότι οι προβαλλόμενες διατάξεις του δικαίου της Ένωσης δεν απαιτούν συστηματική επαλήθευση της μη επιλεξιμότητας της έκτασης για τη χορήγηση ενίσχυσης κατά τα παρελθόντα έτη. Εν πάση περιπτώσει, η Επιτροπή παρέβη το άρθρο 52, παράγραφος 2, του κανονισμού 1306/2013 και παραβίασε την αρχή της αναλογικότητας, διότι το ύψος της δημοσιονομικής διόρθωσης που επέβαλε δεν λαμβάνει υπόψη τη βαρύτητα της προσαπτόμενης μη συμμόρφωσης.
      
         Με τον πέμπτο λόγο υποστηρίζεται ότι πρέπει να ακυρωθεί η δημοσιονομική διόρθωση που επιβλήθηκε σε σχέση με τη διαπίστωση περί εκπρόθεσμης υποβολής της αίτησης. Η Επιτροπή παρέβη το άρθρο 52, παράγραφος 1, του κανονισμού 1306/2013, καθόσον επέβαλε διόρθωση παρά το γεγονός ότι η δυνατότητα να συμπληρωθεί εντός πέντε ημερών η υπογραφή στην αίτηση δεν ισοδυναμεί με εκπρόθεσμη υποβολή της αίτησης κατά την έννοια του άρθρου 13 του κανονισμού 640/2014 (3).
      
         Με τον έκτο λόγο υποστηρίζεται ότι πρέπει να ακυρωθεί η δημοσιονομική διόρθωση που επιβλήθηκε σε σχέση με όλες τις διαπιστώσεις του ελέγχου ως προς τη θέση του προϋπολογισμού σχετικά με την αποκαλούμενη δημοσιονομική πειθαρχία. Η Επιτροπή παρέβη το άρθρο 52, παράγραφος 2, του κανονισμού 1306/2013 και παραβίασε την αρχή της αναλογικότητας, καθόσον προέβη σε εσφαλμένο υπολογισμό της διόρθωσης αυτής, τούτο δε όχι μόνο λαμβανομένων υπόψη των αποτελεσμάτων των λοιπών λόγων της προσφυγής.
      
         (1)  Κανονισμός (EE) 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση των κανονισμών (ΕΟΚ) αριθ. 352/78, (ΕΚ) αριθ. 165/94, (ΕΚ) αριθ. 2799/98, (ΕΚ) αριθ. 814/2000, (ΕΚ) αριθ. 1290/2005 και (ΕΚ) αριθ. 485/2008 του Συμβουλίου (ΕΕ 2013, L 347, σ. 549).
      
         (2)  Εκτελεστικός κανονισμός (ΕΕ) 908/2014 της Επιτροπής, της 6ης Αυγούστου 2014, για τη θέσπιση κανόνων εφαρμογής του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου όσον αφορά τους οργανισμούς πληρωμών και άλλους οργανισμούς, τη δημοσιονομική διαχείριση, την εκκαθάριση λογαριασμών, τους κανόνες σχετικά με τους ελέγχους, τις εγγυήσεις και τη διαφάνεια (ΕΕ 2014, L 255, σ. 59).
      
         (3)  Κατ’ εξουσιοδότηση κανονισμός (ΕΕ) 640/2014 της Επιτροπής, της 11ης Μαρτίου 2014, για τη συμπλήρωση του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου όσον αφορά το ολοκληρωμένο σύστημα διαχείρισης και ελέγχου και τους όρους απόρριψης ή ανάκτησης πληρωμών καθώς και τις διοικητικές κυρώσεις που εφαρμόζονται στις άμεσες ενισχύσεις, τη στήριξη της αγροτικής ανάπτυξης και την πολλαπλή συμμόρφωση (ΕΕ 2014, L 181, σ. 48).